|  |
| --- |
| **DZELZCEĻU SADARBĪBAS ORGANIZĀCIJA (*OSŽD*)** |
| VI izdevumsAr grozījumiem un papildinājumiem, kas apstiprināti *OSŽD* Ministru apspriedes XLVII sesijā2019. gada 4.–7. jūnijā Uzbekistānas Republikā, TaškentāStāšanās spēkā: 2019. gada 7. jūnijsPiezīme: spēku zaudē 2016. gada 10. jūnija V izdevums | **A1** |
| **DZELZCEĻU SADARBĪBAS ORGANIZĀCIJAS****N O L I K U M S** |

Valdību pilnvarotās izpildvaras institūcijas, kuru pārziņā ir Azerbaidžānas Republikas, Afganistānas Islāma Republikas, Baltkrievijas Republikas, Bulgārijas Republikas, Čehijas Republikas, Gruzijas, Igaunijas Republikas, Irānas Islāma Republikas, Kazahstānas Republikas, Kirgizstānas Republikas, Korejas Tautas Demokrātiskās Republikas, Korejas Republikas, Krievijas Federācijas, Ķīnas Tautas Republikas, Latvijas Republikas, Lietuvas Republikas, Moldovas Republikas, Mongolijas, Polijas Republikas, Rumānijas, Slovākijas Republikas, Tadžikistānas Republikas, Turkmenistānas, Ukrainas, Ungārijas, Uzbekistānas Republikas un Vjetnamas Sociālistiskās Republikas dzelzceļa transports, vai šo valstu dzelzceļu centrālās institūcijas (turpmāk – Līgumslēdzējas puses),

apzinoties starptautiskās dzelzceļa satiksmes attīstīšanas svarīgumu;

uzsverot vienotas dzelzceļa transporta telpas izveides nepieciešamību Eirāzijas reģionā;

veicinot transkontinentālo dzelzceļa maršrutu konkurētspēju paaugstināšanu,

ir vienojušās par turpmāko.

# I pants

# VISPĀRĪGIE NOTEIKUMI

1. Līgumslēdzējas puses turpinās darbību Dzelzceļu sadarbības organizācijā, pamatojoties uz šo *OSŽD* nolikumu (turpmāk – Nolikums).

2. Dzelzceļu sadarbības organizācijas nosaukuma oficiālais saīsinājums ir *OSŽD*.

3. *OSŽD* ir starptautiska organizācija, kura darbojas, pamatojoties uz šo Nolikumu.

4. *OSŽD* ir starptautisko tiesību subjekts, un tai ir nepieciešamā tiesībspēja darbības īstenošanai.

5. *OSŽD* un tās pārstāvjiem ir privilēģijas un imunitātes *OSŽD* dalībvalstīs.

# II pants

# DARBĪBAS VIRZIENI

*OSŽD* darbības pamatvirzieni ir:

1) starptautisko dzelzceļa pārvadājumu attīstība un pilnveidošana satiksmē primāri starp Eiropu un Āziju, ieskaitot kombinētos pārvadājumus;

2) saskaņotas transporta politikas veidošana starptautisko dzelzceļa pārvadājumu jomā, dzelzceļa transporta darbības stratēģijas un *OSŽD* darbības stratēģijas izstrāde;

3) starptautisko transporta tiesību pilnveidošana, lietvedība attiecībā uz Nolīgumu par pasažieru starptautisko satiksmi (*SMPS*), Nolīgumu par starptautisko dzelzceļa kravu satiksmi (*SMGS*) un citiem tiesību aktiem, kas saistīti ar starptautiskajiem dzelzceļa pārvadājumiem;

4) sadarbība problēmjautājumos, kas saistīti ar dzelzceļa transporta ekonomiskiem, informatīviem, zinātniski tehniskiem un vides aspektiem;

5) pasākumu izstrāde dzelzceļu konkurētspējas paaugstināšanai, salīdzinot ar citiem transporta veidiem;

6) sadarbība dzelzceļa ekspluatācijas jomā un tehniskos jautājumos, kas saistīti ar starptautisko dzelzceļa pārvadājumu tālāko attīstību;

7) sadarbība ar starptautiskajām organizācijām, kas nodarbojas ar dzelzceļa transporta jautājumiem, ieskaitot kombinētos pārvadājumus.

Iespējami citi darbības virzieni saskaņā ar *OSŽD* pārvaldes institūciju lēmumiem.

# III pants

# DALĪBNIEKI

1. *OSŽD* dalībnieki ir izpildvaras institūcijas, kas pārrauga dzelzceļa transportu, vai dzelzceļu centrālās institūcijas, ko pilnvarojušas attiecīgās valdības. *OSŽD* dalībnieks var noteikt institūciju, kas to pārstāvēs *OSŽD*.

2. *OSŽD* darbā var piedalīties novērotāji un pievienotie uzņēmumi; to tiesības un pienākumus nosaka līgumi.

3. Novērotāja statusu piešķir *OSŽD* Ministru apspriede (turpmāk – Ministru apspriede) pēc *OSŽD* Komitejas (turpmāk – Komiteja) ieteikuma, ņemot vērā *OSŽD* dzelzceļu ģenerāldirektoru (atbildīgo pārstāvju) konferences (turpmāk – Konference) priekšlikumus.

4. Pievienotā uzņēmuma statusu piešķir Konference pēc Komitejas priekšlikuma.

5. Komiteja slēdz līgumus par novērotāja statusu pēc Ministru apspriedes norādījuma un līgumus par pievienotā uzņēmuma statusa piešķiršanu pēc Konferences norādījuma.

# IV pants

# PĀRVALDES INSTITŪCIJAS

1. *OSŽD* augstākā pārvaldes institūcija ir Ministru apspriede.

2. Pārvaldes institūcija dzelzceļu (dzelzceļu uzņēmumu) līmenī ir Konference.

3. Ministru apspriede izskata un, ņemot vērā Konferences priekšlikumus, pieņem lēmumus jautājumos, kas attiecas uz *OSŽD* darbības virzieniem, pirmkārt, jau šā Nolikuma II panta 1., 2., 3., 4. un 7. punktā minētajiem, kā arī attiecībā uz:

*OSŽD* darbības atskaiti;

Komitejas budžetu un štatu sarakstu;

*OSŽD* Revīzijas komisijas (turpmāk – Revīzijas komisija) atskaiti;

jaunu dalībnieku uzņemšanu *OSŽD*, novērotāja statusa piešķiršanu;

*OSŽD* nolikuma grozīšanu un papildināšanu.

4. Ministru apspriedes locekļi īsteno Ministru apspriedes pieņemtos lēmumus savu tiesību ietvaros saskaņā ar valstu nacionālajiem tiesību aktiem un tiesību normām. Lēmumus jautājumos, kas pārsniedz viņiem piešķirtās tiesības, apstiprina attiecīgā valdība.

5. Ministru apspriedes sesijas parasti notiek vienu reizi gadā.

6. Konference organizē darbu un pieņem lēmumus jautājumos, kas attiecas uz *OSŽD* darbības virzieniem dzelzceļu (dzelzceļa uzņēmumu) kompetences ietvaros saskaņā ar šā Nolikuma II panta 4., 5., 6. un 7. punktu, kā arī jautājumos par pievienotā uzņēmuma statusa piešķiršanu.

7. Konferences sēdes parasti notiek vienu reizi gadā. Konference var piešķirt *OSŽD* Komisijām, Pastāvīgajām darba grupām un Komitejai pilnvaras patstāvīgi pieņemt lēmumus atsevišķos jautājumos, kas ir Konferences kompetencē.

8. Ministru apspriede un Konference savas darbības jomā pieņem lēmumus par:

darba grupu un citu institūciju izveidi un skaitu, nosaka to struktūru, darbu programmu, uzdevumus, darbības termiņu un darba reglamentu;

Komitejas vadības iecelšanu, Komisiju priekšsēdētāju un speciālistu, kā arī *OSŽD* Pastāvīgo darba grupu speciālistu vietu sadali starp *OSŽD* dalībniekiem un citiem jautājumiem, kas skar *OSŽD* darbību.

9. Ministru apspriede un Konference nosaka savus procedūras noteikumus, kā arī to kompetencē esošo lēmumu pieņemšanas kārtību visās *OSŽD* institūcijās, tai skaitā *OSŽD* Ministru apspriedes locekļu pilnvaroto pārstāvju un *OSŽD* dzelzceļu ģenerāldirektoru (atbildīgo pārstāvju) konferences sanāksmes reglamentu.

# V pants

# IZPILDINSTITŪCIJA

1. *OSŽD* izpildinstitūcija ir Komiteja.

2. Komiteja nodrošina *OSŽD* darbību laikā starp Ministru apspriedes sesijām un Konferences sēdēm saskaņā ar *OSŽD* Komitejas Reglamentu.

3. Komiteja pilda šā Nolikuma, kā arī citu *OSŽD* ietvaros noslēgtu līgumu un nolīgumu depozitārija funkcijas, ja šajos dokumentos nav noteikts citādi.

4. Katram *OSŽD* dalībniekam ir jānorīko viens pārstāvis darbam Komitejā.

5. Ministru apspriede apstiprina *OSŽD* Komitejas Reglamentu, ņemot vērā Konferences priekšlikumus.

# VI pants

# DARBA INSTITŪCIJAS

Darba institūcijas ir:

komisijas;

ar citām starptautiskajām organizācijām kopīgas darba grupas;

darba grupas;

*OSŽD* dalībnieku pārstāvju apspriede;

citas struktūras, kas izveidotas ar Ministru apspriedes vai Konferences lēmumu.

# VII pants

# BALSOŠANA

1. Katram *OSŽD* dalībniekam ir viena balss.

2. Ministru apspriedes līmenī lēmumi tiek pieņemti, ja tam piekrīt visi klātesošie Ministru apspriedes dalībnieki. Pieņemot lēmumu par sankciju piemērošanu jautājumos par nesamaksātu dalības maksu, balsošanā nepiedalās *OSŽD* dalībnieks, kurš nav samaksājis dalības maksu.

3. Konferences līmenī lēmumus pieņem ar divām trešdaļām klātesošo Konferences dalībnieku balsu, izņemot lēmumus jautājumos, kas skar:

finansiālas sekas, kas izriet no *OSŽD* ietvaros noslēgtajiem līgumiem un nolīgumiem, ja tajos šāda kārtība ir paredzēta;

šā Nolikuma grozījumus un papildinājumus;

dalības maksu sadali;

Komitejas budžetu;

*OSŽD* jauno dalībnieku uzņemšanu;

minētajos jautājumos lēmumi jāpieņem vienbalsīgi.

4. Izskatot jautājumus, kas saistīti ar *OSŽD* starptautiskajiem nolīgumiem un līgumiem, lēmumu pieņemšanas tiesības ir šo nolīgumu un līgumu pusēm.

5. Šā panta 4. punktā minētajos nolīgumos un līgumos paredzētajai lēmumu pieņemšanas kārtībai jāatbilst attiecīgajos reglamentos noteiktajai *OSŽD* institūciju lēmumu pieņemšanas kārtībai.

# VIII pants

# FINANŠU JAUTĀJUMI

1. *OSŽD* darbību finansē *OSŽD* dalībnieki.

2. Komitejas budžetu sastāda uz gadu un to apstiprina Ministru apspriede, ņemot vērā Konferences priekšlikumus. Atskaiti par budžeta izpildi par aizvadīto budžeta gadu apstiprina Ministru apspriede.

3. *OSŽD* dalībnieka pienākums ir katru gadu samaksāt dalības maksu trijās daļās: 30% – līdz iepriekšējā budžeta gada 30. novembrim, 60% – līdz budžeta gada 31. martam un atlikumu – līdz budžeta gada 31. jūlijam. Šis Nolikums neizslēdz iespēju dalības maksas pilnā vai daļējā apmērā samaksāt pirms noteiktā termiņa.

4. Dalības maksu sadalījumu un apjomu katru gadu nosaka Ministru apspriede, ņemot vērā Konferences priekšlikumus.

5. Ja dalības maksa netiek nomaksāta savlaicīgi, var tikt piemērotas šādas sankcijas:

soda naudas uzrēķins 6 % apmērā gadā, sākot ar budžeta gada 1. jūliju;

anulētas tiesības lietot tās dienesta un vienreizējās bezmaksas biļetes, kas ir *OSŽD* dalībnieka parādnieka rīcībā;

*OSŽD* dalībnieka parādnieka lēmumu pieņemšanas tiesību anulēšana visās *OSŽD* struktūrās;

*OSŽD* dalībnieka parādnieka tiesību uz savu pārstāvi Komitejā anulēšana; pārstāvja darba atjaunošana Komitejā var notikt tikai pēc parāda dzēšanas.

Lēmumu par sankciju piemērošanu katrā konkrētā gadījumā pieņem Ministru apspriede.

6. Komitejas finanšu līdzekļu pārvaldītājs ir Komitejas priekšsēdētājs, bet viņa prombūtnē – viens no Komitejas priekšsēdētāja vietniekiem.

7. *OSŽD* pārvaldes institūcijas atsevišķu darbu izpildei var veidot finanšu fondus pēc metodikas, kas saskaņota ar ieinteresētajiem *OSŽD* dalībniekiem.

# IX pants

# REVĪZIJAS KOMISIJA

1. Lai kontrolētu to, ka Komiteja finanšu līdzekļus izlieto pareizi, tiek izveidota Revīzijas komisija, kuras sastāvā ir pa vienam pārstāvim no trijiem *OSŽD* dalībniekiem, ko izvirza Ministru apspriede, ņemot vērā Konferences priekšlikumus.

Savā darbībā Revīzijas komisija pamatojas uz “*OSŽD* Revīzijas komisijas darbības kārtību”, ko apstiprinājusi Ministru apspriede.

2. Revīzijas komisija ne retāk kā vienu reizi gadā veic Komitejas finanšu darbības dokumentālo revīziju. Revīzijas komisijas priekšsēdētājs informē Komitejas priekšsēdētāju par pārbaudes rezultātiem un ziņo Ministru apspriedes sesijā.

# X pants

# KOMITEJAS MĪTNES VIETA

Komitejas mītne atrodas vienā no *OSŽD* dalībvalstīm.

Komitejas mītnes vietu pēc katriem 5 gadiem nosaka Ministru apspriede, ņemot vērā Konferences priekšlikumus.

Tiesiskās attiecības starp *OSŽD* un Komitejas mītnes vietas valsti nosaka līgums, kuru noslēdz saskaņā ar Ministru apspriedes lēmumu.

# ХI pants

**JAUNU DALĪBNIEKU UZŅEMŠANA UN DALĪBAS PĀRTRAUKŠANA**

1. Jaunu dalībnieku uzņemšanu *OSŽD* veic Ministru apspriede, pamatojoties uz iesniegumiem un pēc Komitejas ieteikuma, ņemot vērā Konferences priekšlikumus.

2. Iesniegumu par dalības pārtraukšanu *OSŽD* nosūta Komitejas priekšsēdētājam sešus mēnešus pirms kalendārā gada beigām. Šādā gadījumā dalība tiek pārtraukta ar nākamā gada 1. janvāri.

3. Jaunu dalībnieku uzņemšana *OSŽD* tiek pieļauta gadījumā, kad visi *OSŽD* dalībnieki tam rakstiski piekrīt un ja divu mēnešu laikā no datuma, kad Komiteja nosūtījusi iesniegumu, no neviena dalībnieka netiek saņemti iebildumi par jauna dalībnieka uzņemšanu *OSŽD*.

# XII pants

# VALODAS

1. *OSŽD* darba valodas ir ķīniešu un krievu valoda.

2. Katram *OSŽD* dalībniekam ir tiesības lietot citas valodas. Tādā gadījumā tam jānodrošina tulkojums jebkurā no darba valodām.

3. Starptautiskajās attiecībās var lietot angļu un vācu valodu.

# ХIII pants

# NOSLĒGUMA NOTEIKUMI

1. Šajā Nolikumā var tikt izdarīti grozījumi un papildinājumi ar Ministru apspriedes lēmumu, ņemot vērā Konferences priekšlikumus, saskaņā ar šā Nolikuma IV panta 3. un 4. punktu.

2. Šis Nolikums ir sagatavots ķīniešu un krievu valodā. Tekstiem šajās valodās ir vienāds spēks. Tekstu dažādas interpretācijas gadījumā precizēšanu veic, pamatojoties uz tekstu krievu valodā.

# XIV pants

**NOLIKUMA SPĒKĀ STĀŠANĀS**

Šis Nolikums, kurš ir spēkā no 1957. gada, ar visiem grozījumiem un papildinājumiem, kas izdarīti līdz 2019. gada 7. jūnijam, apstiprināti un stājušies spēkā saskaņā ar visā darbības periodā noteikto kārtību, stājas spēkā 2019. gada 7. jūnijā.